b'\n_START_ARTICLE_\nCentropogon latifrons\n_START_SECTION_\nEtimologia\n_START_PARAGRAPH_\nCentropogon deriva dels mots grecs \xce\xba\xce\xad\xce\xbd\xcf\x84\xcf\x81\xce\xbf\xce\xbd (k\xc3\xa9ntron, fibl\xc3\xb3) i pogon (barba), mentre que l\'epitet llat\xc3\xadlatifrons (de latus, "ample" + fr\xc5\x8dns, "front, davant") vol dir "de front ample".\n_START_SECTION_\nDescripci\xc3\xb3\n_START_PARAGRAPH_\nFa 12,5 cm de llarg\xc3\xa0ria m\xc3\xa0xima. 16 espines i 8 radis tous a l\'aleta dorsal. 3 espines i 5 radis tous a l\'anal. \xc3\x89s de color marr\xc3\xb3 groguenc bronzejat i amb una franja marr\xc3\xb3 i fosca, la qual travessa el cos des de l\'aleta dorsal fins a la base de les espines de l\'aleta anal. Boca petita, terminal i horitzontal. L\xc3\xadnia lateral gaireb\xc3\xa9 recta. 12 radis a l\'aleta caudal. En comparan\xc3\xa7a amb Centropogon australis, t\xc3\xa9 les cavitats occipital i interorbital m\xc3\xa9s prominents, una boca m\xc3\xa9s petita i rodona, i una banda marr\xc3\xb3 en forma d\'una "V" estreta a la base de l\'aleta caudal. 27-28 escates a la l\xc3\xadnia lateral, la qual \xc3\xa9s cont\xc3\xadnua. Abs\xc3\xa8ncia d\'aleta adiposa. Aletes pectorals amb cap espina i 12-13 radis tous. Aletes pelvianes amb 1 espina i 5-5 radis tous.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix mar\xc3\xad i d\'aig\xc3\xbces salabroses (entra al estuaris), bent\xc3\xb2nic, associat als esculls i a les praderies marines costaneres i somes, i de clima subtropical (33\xc2\xb0S-44\xc2\xb0S), el qual viu a l\'\xc3\x8dndic oriental: \xc3\xa9s un endemisme del sud d\'Austr\xc3\xa0lia (des de l\'extrem occidental de la Gran Badia Australiana -Austr\xc3\xa0lia Meridional- fins a Kalbarri, Austr\xc3\xa0lia Occidental). \xc3\x89s m\xc3\xa9s com\xc3\xba al sud-oest d\'Austr\xc3\xa0lia que a Austr\xc3\xa0lia Meridional, encara que se sap ben poc sobre l\'abund\xc3\xa0ncia relativa d\'aquesta esp\xc3\xa8cie en aquest darrer estat australi\xc3\xa0, el qual es troba al l\xc3\xadmit de la seua \xc3\xa0rea de distribuci\xc3\xb3 geogr\xc3\xa0fica. Comparteix el seu h\xc3\xa0bitat amb el seu cong\xc3\xa8nere Centropogon australis, el qual viu als esculls arrecerats, \xc3\xa0rees sorrenques i praderies marines fins a una fond\xc3\xa0ria de 30 m. En alguns indrets d\'Austr\xc3\xa0lia Occidental ha estat vist en les \xc3\xa0rees on trenquen les onades en les \xc3\xa0rees sorrenques i en altres h\xc3\xa0bitats sorrencs.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans, el seu \xc3\xadndex de vulnerabilitat \xc3\xa9s moderat (39 de 100), \xc3\xa9s capturat amb destinaci\xc3\xb3 al comer\xc3\xa7 internacional de peixos ornamentals (de 18 a 25 d\xc3\xb2lars estatunidencs l\'exemplar, segons la grand\xc3\xa0ria, el 2005) i pot \xc3\xa9sser criat en captivitat. Tot i que no \xc3\xa9s destinat per al consum hum\xc3\xa0, de vegades \xc3\xa9s capturat de manera incidental per les xarxes d\'arrossegament.'